KYK: SA se eie 'Whitney' oorrompel Simon Cowell | Netwerk24
01 Junie 2020 16:49
Davids het aan die beoordelaar Simon Cowell gesê sy het vir Britain's Got Talent ingeskryf om haar loopbaan as sangeres 'n hupstoot te gee. Sy kommentaar ná Davids se indrukwekkende oudisie was dat dit die optrede is waarvoor hulle al die hele seisoen wag. Dié episode is Saterdagaand in Brittanje uitgesaai.
Davids se keuse om "One Moment in Time" van Whitney Houston te sing, was deurslaggewend. Dié 43-jarige sangeres van Port Elizabeth en deesdae Kaapstad het 'n lewenslange bewondering vir Houston en het al menige konserte gehou waarin sy Whitney se treffers sing. Onlangs het Davids 'n internasionale konserttoer onderneem as die verpersoonliking van die Amerikaanse sangeres in The Greatest Love of All, 'n rol waarvoor sy 15 000 kandidate uitgestof het. Showtime Australia het die huldeblyktoer met 'n simfonieorkes, 'n hele span dansers en 'n garderobe vol kostuums aangebied.
As regulasies in Suid-Afrika dit toelaat, sal Davids van 6 tot 22 Augustus in die Joburg-teater in The Greatest Love of All te sien wees.
Weens die Covid-19-pandemie is die vervaardigers van Britain's Got Talent genoodsaak om die produksie op te skort en is dit gevolglik ook nog nie bekend of Davids deur is na die volgende ronde nie.